DEĊIŻJONI TAL-KUNSILL
tal- 27 ta' Frar 2006
dwar il-konklużjoni, f'isem il-Komunità Ewropea, tal-Ftehim bejn il-Komunità Ewropea u l-Konfederazzjoni Svizzera dwar il-parteċipazzjoni ta' din ta' l-aħħar fl-Aġenzija Ewropea għall-Ambjent u fin-Network Ewropew ta' Informazzjoni u Osservazzjoni ta' l-Ambjent
(2006/235/KE)
IL-KUNSILL TA' L-UNJONI EWROPEA,
Wara li kkunsidra it-Trattat li jistabbilixxi l-Komunità Ewropea, u b'mod partikolari l-Artikolu 175(1) flimkien ma' l-ewwel sentenza ta' l-ewwel subparagrafu ta' l-Artikolu 300 (2), l-ewwel sentenza ta' l-ewwel subparagrafu ta' l-Artikolu 300 (3) u l-Artikolu 300 (4) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
L-attivitajiet ta' l-Aġenzija Ewropea għall-Ambjent u n-Network Ewropew ta' Informazzjoni u Osservazzjoni ta' l-Ambjent, stabbiliti mir-Regolament (KEE) Nru 1210/90 tal-Kunsill (2), ġia ġew estiżi lejn pajjiżi Ewropej oħra permezz ta' ftehim bilaterali konklużi mill-Komunità, b' konsiderazzjoni tan-natura transkonfinali tal-kwistjonijiet ambjentali u l-importanza tat-tisħiħ tal-kooperazzjoni internazzjonali fil-qasam ta' l-ambjent.
(2)
Fl-20 ta' Lulju, il-Kunsill awtorizza lill-Kummissjoni biex tinnegozja ftehim mal-Konfederazzjoni Svizzera dwar il-parteċipazzjoni tagħha fl-Aġenzija Ewropea għall-Ambjent u n-Network Ewropew ta' Informazzjoni u Osservazzjoni ta' l-Ambjent.
(3)
Soġġett għall-konklużjoni tiegħu f'data aktar tard, il-Ftehim ġie ffirmat f'isem il-Komunità Ewropea fis-26 ta' Ottubru 2004.
(4)
Il-Ftehim għandu jiġi approvat mill-Komunità.
IDDEĊIDA KIF ĠEJ:
Artikolu 1
Il-Ftehim bejn il-Komunità Ewropea u l-Konfederazzjoni Svizzera dwar il-parteċipazzjoni ta' din ta' l-aħħar fl-Aġenzija Ewropea għall-Ambjent u n-Network Ewropew ta' Informazzjoni u Osservazzjoni ta' l-Ambjent huwa hawnhekk approvat f'isem il-Komunità.
It-test tal-Ftehim huwa anness ma' din id-Deċiżjoni.
Artikolu 2
Il-President tal-Kunsill għandu jagħti n-notifika prevista fl-Artikolu 20 tal-Ftehim f'isem il-Komunità (3).
Artikolu 3
Il-Komunità għandha tiġi rappreżentata mill-Kummissjoni fil-Kumitat Konġunt stabbilit taħt l-Artikolu 16 tal-Ftehim.
Il-posizzjoni li għandha tittieħed mill-Komunità rigward id-deċiżjoni tal-Kumitat Konġunt għandha tiġi adottata mill-Kunsill, li jaġixxi b' maġġoranza kwalifikata fuq proposta mill-Kummissjoni, għal kwistjonijiet relatati mal-kontribuzzjonijiet finanzjarji ta' l-Isvizzera u għal kull deroga sostanzjali li tirrigwarda l-inkorporazzjoni ta' atti ta' leġislazzjoni Komunitarja fl-Anness I u għal kull emenda għall-Anness III.
Għad-deċiżjonijiet kollha l-oħra tal-Kumitat Konġunt, inkluża l-inkorporazzjoni regolari ta' atti ta' leġislazzjoni Komunitarja fl-Anness I, soġġett għal kwalunkwe aġġustament tekniku meħtieġ, u kwistjonijiet relatati mal-funzjonament intern tal-Kumitat Konġunt, il-posizzjoni tal-Komunità għandha tiġi adottata mill-Kummissjoni.
Artikolu 4
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
Magħmula fi Brussel, 27 ta' Frar 2006.